Bahram Lotfy er 32 år, arbejder til daglig i Rigshospitalets økonomiafdeling, og i går blev han europamester i 8-ball.

En imponerende præstation i sig selv, som blot får ekstra glans af, at Lotfys vej til EM-guldet stort set udelukkende gik forbi professionelle poolspillere, der ikke som danskeren skal jonglere med arbejde, træning og konkurrencer for at få alle ender til at mødes.

- Det er helt fantastisk. Jeg har jagtet en medalje i 13 år, og at det så lykkes nu – og så endda af den karat – det er jeg super glad for. Ikke mindst fordi jeg slår de professionelle, der lever af det.

- De professionelle spillere spiller måske 20 turneringer i udlandet om året, mens jeg kun spiller et par stykker. Så mit niveau er meget op og ned, fordi jeg ikke bliver straffet herhjemme på samme måde, når jeg laver fejl, som jeg gør, når jeg er ude til de større turneringer, siger Lotfy, der havde stor fokus på at være i mental balance og ikke lade sig påvirke af nerver igennem hele turneringen.

Læs også : Historisk guld: Danmark har fået sin første mandlige europamester i pool

Et fokus, der gav pote. Lotfy vandt sine første fire kampe i det såkaldte 'sudden death' og vandt kampene i sidste og afgørende 'rack' med cifrene 8-7.

Slog tre europamestre